CELEX: 52015PC0463
Language: lt
Date: 2015-09-16
Title: Pasiūlymas TARYBOS REGLAMENTAS kuriuo iš dalies keičiamas 2015 m. kovo 2 d. Reglamentas (ES) 2015/323 dėl 11-ajam Europos plėtros fondui taikomo finansinio reglamento

EUROPOS KOMISIJA
            Briuselis, 2015 09 16
            COM(2015) 463 final
            2015/0213(NLE)
            Pasiūlymas
            TARYBOS REGLAMENTAS
            kuriuo iš dalies keičiamas 2015 m. kovo 2 d. Reglamentas (ES) 2015/323 dėl 11-ajam Europos plėtros fondui taikomo finansinio reglamento
            
               
         
         
            
               AIŠKINAMASIS MEMORANDUMAS
            
            
               1.
                     PASIŪLYMO APLINKYBĖS
            
            
               Vidaus susitarimas, kuriuo įsteigiamas 11-asis Europos plėtros fondas (toliau – 11-asis EPF), įsigaliojo 2015 m. kovo 1 d. po to, kai jį ratifikavo visos valstybės narės.
            
            
               Nors 11-asis EPF nėra įtrauktas į ES biudžetą, bet jo finansinis paketas nustatytas Vidaus susitarime, lėšos bus naudojamos pagal 11-ojo EPF finansinį reglamentą, kuris yra maksimaliai suderintas su Finansiniu reglamentu ir jo taikymo taisyklėmis.
            
            
               11-ojo EPF finansinis reglamentas buvo priimtas 2015 m. kovo 2 d. ir įsigaliojo 2015 m. kovo 6 d. 
            
            
               Šią tvarką siūloma patikslinti. Patikslinant naudojama naujausia su EPF ataskaitomis susijusi patirtis.
            
            
               Toliau pateikiami Komisijos siūlomo dalinio pakeitimo motyvai.
            
            
               2.
                     PASIŪLYMO TURINYS
            
            
               Siekiama užtikrinti, kad Europos Komisijos EPF sąskaitoms (Tarybos reglamento (ES) 2015/323 22 straipsnio 3 dalis) nebūtų taikomi jokie mokesčiai ir nebūtų skaičiuojamos neigiamos palūkanos.
            
            
               Remiantis Tarybos reglamento (ES) 2015/323 22 straipsnio 3 dalimi, įnašus į EPF kiekviena valstybė narė kredituoja į specialiąją sąskaitą, pavadintą „Europos Komisija — Europos plėtros fondas“, kuri yra atidaryta atitinkamos valstybės narės centriniame banke arba jos paskirtoje finansų įstaigoje. 
            
            
               Reikėtų patikslinti, kad šioms Komisijos vardu valstybių narių atidarytoms specialiosioms sąskaitoms, skirtoms EPF įnašams padėti iki tol, kol jie bus panaudoti mokėjimams, ne tik nebūtų taikomi mokesčiai, bet nebūtų skaičiuojamos ir palūkanos (nei teigiamos, nei neigiamos). Šios nuostatos tikslas – užkirsti kelią EPF biudžeto nuostoliams. Bet koks šioms sąskaitoms taikomas mokestis būtų lygiavertis EPF biudžetui skiriamų lėšų sumažėjimui. Dėl to nereikėtų skaičiuoti ir neigiamų palūkanų, nes jų, kaip ir mokesčių, poveikis yra neigiamas. Todėl siūloma, kad, laikantis Tarybos reglamento (ES) 2015/323 22 straipsnio 3 dalies, bet kokius mokesčius arba neigiamas palūkanas, taikomus EPF išteklių sąskaitai, kurią valstybė narė atidarė Komisijos vardu, EPF biudžetui kompensuotų atitinkama valstybė narė. 
            
            
               Šiuo daliniu pakeitimu tvirčiau užtikrinama, kad EPF biudžetui neigiamas poveikis nebūtų daromas 2014 m. birželio 5 d. Europos Centrinio Banko sprendimu 2014/337/ES (ECB/2014/23)
                  1
               , kuriuo nustatoma neigiama palūkanų norma, reiškianti, kad indėlio turėtojas įsipareigoja mokėti atitinkamam nacionaliniam centriniam bankui (toliau – NCB), įskaitant to NCB teisę atitinkamai debetuoti vyriausybės indėlių sąskaitą, arba panašiais kitų ES centrinių bankų, kuriuose EPF lėšos turi būti tvarkomos remiantis Tarybos reglamento (ES) 2015/323 22 straipsniu, sprendimais. Šiomis aplinkybėmis reikėtų priminti, kad kol kas Komisija neprašė valstybių narių atlyginti už EPF sąskaitas, jeigu ECB indėlio palūkanų normos teigiamos.
            
            
               2015/0213 (NLE)
            
            
               Pasiūlymas
            
            
               TARYBOS REGLAMENTAS
            
            
               kuriuo iš dalies keičiamas 2015 m. kovo 2 d. Reglamentas (ES) 2015/323 dėl 11-ajam Europos plėtros fondui taikomo finansinio reglamento
            
            
               EUROPOS SĄJUNGOS TARYBA,
            
            
               atsižvelgdama į Europos Sąjungos sutartį ir į Sutartį dėl Europos Sąjungos veikimo, 
            
            
               atsižvelgdama į Taryboje posėdžiavusių Europos Sąjungos valstybių narių vyriausybių atstovų vidaus susitarimą dėl Europos Sąjungos pagalbos finansavimo pagal 2014–2020 m. daugiametę finansinę programą vadovaujantis AKR ir ES partnerystės susitarimu ir dėl finansinės paramos skyrimo užjūrio šalims ir teritorijoms, kurioms taikoma Sutarties dėl Europos Sąjungos veikimo ketvirtoji dalis
                  2
                (toliau – Vidaus susitarimas), ypač į jo 10 straipsnio 2 dalį,
            
         
         
            
               atsižvelgdama į Europos Komisijos pasiūlymą,
            
            
               atsižvelgdama į Europos Audito Rūmų nuomonę
                  3
               ,
            
            
               atsižvelgdama į Europos investicijų banko nuomonę dėl susijusių nuostatų
                  4
               ,
            
            
               kadangi:
            
            
               (1)2014 m. birželio 5 d. Europos Centrinis Bankas priėmė sprendimą
                  5
               , kuriuo nustatoma neigiama palūkanų norma, reiškianti, kad indėlio turėtojas įsipareigoja mokėti atitinkamam nacionaliniam centriniam bankui (toliau – NCB), įskaitant to NCB teisę atitinkamai debetuoti vyriausybės indėlių sąskaitą. Kiti ES centriniai bankai, kuriuose EPF lėšos turi būti tvarkomos remiantis finansinio reglamento, taikomo 11-ajam EPF, 22 straipsniu, priėmė panašius sprendimus;
            
            
               (2)remiantis 2015 m. kovo 2 d. Tarybos reglamento (ES) 2015/323
                  6
                dėl 11-ajam Europos plėtros fondui (11-asis EPF) taikomo finansinio reglamento 22 straipsnio 3 dalimi, įnašus į EPF kiekviena valstybė narė kredituoja į specialiąją sąskaitą, pavadintą „Europos Komisija — Europos plėtros fondas“, kuri yra atidaryta atitinkamos valstybės narės centriniame banke arba jos paskirtoje finansų įstaigoje; 
            
            
               (3)reikėtų patikslinti, kad šioms Komisijos vardu valstybių narių atidarytoms specialiosioms sąskaitoms, skirtoms EPF įnašams padėti iki tol, kol jie bus panaudoti mokėjimams, neturėtų būti taikomi jokie mokesčiai ir nebūtų skaičiuojamos palūkanos. Šios nuostatos tikslas – užkirsti kelią EPF biudžeto nuostoliams. Bet koks šioms sąskaitoms taikomas mokestis būtų lygiavertis EPF biudžetui skiriamų lėšų sumažėjimui. Dėl to nereikėtų skaičiuoti ir neigiamų palūkanų, nes jų, kaip ir mokesčių, poveikis yra neigiamas. Todėl, laikantis Tarybos reglamento (ES) 2015/323 22 straipsnio 3 dalies, bet kokius mokesčius arba neigiamas palūkanas, taikomus EPF išteklių sąskaitai, kurią valstybė narė atidarė Komisijos vardu, EPF biudžetui kompensuotų atitinkama valstybė narė;
            
            
               (4)todėl Reglamentas (ES) 2015/323 turėtų būti atitinkamai iš dalies pakeistas,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Reglamento (ES) 2015/323 22 straipsnis pakeičiamas taip:
            
            
               „22 straipsnis
            
            
               Įnašų dalių mokėjimai
            
            
               1. Kvietimuose sumokėti įnašus pirmiausia paeiliui panaudojamos sumos, nustatytos ankstesniems Europos plėtros fondams.
            
            
               2. Valstybių narių įnašai išreiškiami eurais ir mokami eurais.
            
            
               3. 21 straipsnio 7 dalies a punkte nurodytą įnašą kiekviena valstybė narė kredituoja į specialiąją sąskaitą, pavadintą „Europos Komisija — Europos plėtros fondas“, kuri yra atidaryta atitinkamos valstybės narės centriniame banke arba jos paskirtoje finansų įstaigoje. Tokių įnašų suma lieka tose specialiosiose sąskaitose iki tol, kol turi būti atlikti mokėjimai. Komisija siekia lėšas iš specialiųjų sąskaitų išimti taip, kad šiose sąskaitose būtų išlaikytas lėšų pasiskirstymas, atitinkantis įnašų raktą pagal Vidaus susitarimo 1 straipsnio 2 dalies a punktą.
            
            
               Kiekviena valstybė narė šio reglamento 21 straipsnio 7 dalies b punkte nurodytą įnašą kredituoja vadovaudamasi 53 straipsnio 1 dalimi.
            
            
               4. 3 dalyje nurodytai sąskaitai netaikomi jokie mokesčiai ir neskaičiuojamos palūkanos. 
            
            
               5. Kiekviena valstybė bet kokius šiai sąskaitai taikomus mokesčius arba skaičiuojamas neigiamas palūkanas kompensuoja Komisijai pirmą mėnesio darbo dieną praėjus vienam mėnesiui po to, kai buvo pradėti taikyti mokesčiai arba skaičiuojamos palūkanos.“
            
            
               2 straipsnis
            
         
         
            
               Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  2014/337/ES – 2014 m. birželio 5 d. Europos Centrinio Banko sprendimas dėl atlyginimo už indėlius, balansus ir laikomą atsargų perteklių (ECB/2014/23), OL L 168, 2014 6 7, p. 115.
               
               
                  
                     (2)
                  OL L 210, 2013 8 6, p. 1.
               
               
                  
                     (3)
                  OL C […], […], p.[…].
               
               
                  
                     (4)
                  OL C […], […], p. […].
               
               
                  
                     (5)
                  2014/337/ES – 2014 m. birželio 5 d. Europos Centrinio Banko sprendimas dėl atlyginimo už indėlius, balansus ir laikomą atsargų perteklių (ECB/2014/23), OL L 168, 2014 6 7, p. 115.
               
               
                  
                     (6)
                  OL L 58, 2015 3 3, p. 17.